Diari Oficial de la Generalitat Valenciana


Sumari del DOGV 4727, del 06-04-2004 (2004/2540)

ACORD de 30 de gener de 2004, de la Comissió Territorial d'Urbanisme de Castelló, relatiu a la modificació núm. 14 del Pla general al municipi de Morella.
----------------------------------------------------------------------------------------------------------------------------------------------------------

### Dades del document

Número de DOGV
:   4727

Data del DOGV
:   06-04-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/2540


Data del document
:   30-03-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Morella
    * pla d'urbanisme

ACORD de 30 de gener de 2004, de la Comissió Territorial d'Urbanisme de Castelló, relatiu a la modificació núm. 14 del Pla general al municipi de Morella. [2004/X2540]
  
Vist l'expedient relatiu a la modificació núm.14 del Pla general de Morella, i de conformitat amb els següents,
  
Antecedents
  
Primer. Amb data 9 de setembre de 2003, el ple de l'Ajuntament de Morella, va acordar sotmetre a Informació Pública la modificació puntual núm. 14 del Pla general d'ordenació urbana d'aquest municipi, mitjançant edictes publicats en el periòdic Mediterráneo de data 3 d'octubre de 2003, en el Butlletí Oficial de la Província núm. 124, d'11 d'octubre de 2003 i en el Diari Oficial de la Generalitat Valenciana núm. 4.601, de 3 d'octubre de 2003. Durant el període d'exposició pública no es va produir cap al·legació.
  
Amb data 17 de novembre de 2003, el Ple de l'Ajuntament aprova provisionalment la citada modificació.
  
El 24 de novembre de 2003, té entrada al Registre General de la Conselleria de Territori i Habitatge a Castelló, l'escrit de l'Ajuntament de Morella, mitjançant el qual sol·licita l'aprovació definitiva de la modificació núm.14.
  
Segon. La documentació està formada per memòria informativa i justificativa pel que fa a la documentació escrita i plànols d'informació i plànols d'ordenació pel que fa a la documentació gràfica.
  
Tercer. La modificació puntual núm.14 del PGOU de Morella té per objecte solucionar la problemàtica creada en el sòl urbà de la pedania de Xiva de Morella, on es creu convenient la reordenació de determinades parcel·les edificables entorn d'un espai públic, per al qual es canvia d'ordenança una illa augmentant la seua grandària i adoptant una alineació més lògica en continuïtat amb el viari existent i les corbes de nivell, i se suprimeix una altra de difícil execució i que crearia un impacte visual important sobre la imatge de la població, de manera que ara s'assegura una millor implantació del volum edificat sobre el terreny, tenint en compte els acusats desnivells existents.
  
En la modificació es justifica que la proposta millora la relació entre l'índex de sòl dotacional i l'índex d'edificabilitat bruta de la nova ordenació, és major ara que la mateixa relació en l'antiga ordenació, atés que es redueix l'edificabilitat global de l'àmbit.
  
D'altra banda la modificació proposa l'eliminació de la zona d'ordenança Protecció Intensiva zona 2 a la qual quedava afectada una de les parcel·les que queda ara afectada per la zona d'ordenança 3, sent això possible perquè es permet per a aquesta zona la substitució i la reedificació mitjançant obra nova sobre la parcel·la de l'immoble.
  
Quart. En data 26 de novembre de 2003 es va sol·licitar informe a la Inspecció de Patrimoni Historicoartístic de la Conselleria de Cultura i Educació, que havent passat el termini legalment exigible per a la seua emissió sense que aquesta s'haja produït i tenint en compte que en el cas que ens ocupa no es produeixen cap dels supòsits legals que indiquen que aquest informe tinga un caràcter vinculant o preceptiu, cal entendre el silenci positiu sobre aquest.
  
Fonaments de dret
  
Primer. La tramitació de la modificació ha sigut correcta, conforme a l'article 55 en concordança amb el 38 de la Llei 6/1994, de 15 de novembre, Reguladora de l'Activitat Urbanística (en endavant LRAU).
  
Segon. La documentació està completa, a l'efecte del que disposa l'article 27 de la LRAU.
  
Tercer. La modificació planteja canvis respecte a l'ordenació detallada establerta en el pla general, basat en criteris de racionalitat. En aquest sentit cal assenyalar que, tal com reiteradament ha establert la jurisprudència, la determinació concreta de la qualificació d'uns terrenys inclosos en el sòl urbà que no afecten interessos supralocals i que obeint a l'interés públic, es justifiquen en criteris de racionalitat, s'emmarquen clarament dins de la discrecionalitat del planejament urbanístic, gaudint en tals casos l'administració local d'àmplia llibertat per a elegir, entre les alternatives possibles, la forma en què el territori ha de quedar ordenat, des de la representació que li confereix la seua legitimació democràtica.
  
La LRAU recull clarament aquesta línia jurisprudencial. En aquest sentit, l'aspecte de l'ordenació detallada del sòl urbà que es planteja modificar no incideix en l'exercici autonòmic de cap de les comeses enumerades en l'article 40.1 de la LRAU (excepte en el que es refereix al control de legalitat), sinó que es tracta d'un assumpte d'exclusiu interés públic local, en el qual, conforme a l'article 40.2 de la citada llei, li està vedat a la resolució autonòmica d'aprovació qüestionar la interpretació de tal interés formulada pel municipi des de la seua pròpia representativitat, per la qual cosa cal únicament un control de legalitat.
  
Quart. Tenint en compte els canvis proposats amb la modificació pretesa no es produeix augment de l'edificabilitat prevista en el Pla General, ni s'ocasiona minva alguna en els espais públics previstos, per la qual cosa es dóna compliment al que estableix l'article 17 de l'annex del Reglament de Planejament de la Comunitat Valenciana, aprovat pel Decret 201/1998, de 15 de desembre del Govern Valencià, (en endavant RPCV), i l'article 55.3 de la LRAU.
  
Cinqué. La Comissió Territorial d'Urbanisme, a proposta de la directora general de Planificació i Ordenació Territorial, segons títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, és l'òrgan competent per a emetre dictamen resolutori sobre l'aprovació definitiva dels plans generals ?i de les seues modificacions- de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei Reguladora de l'Activitat Urbanística, en relació amb els articles 9.1 i 10.a) del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Per raó de tot el que antecedeix, la Comissió Territorial d'Urbanisme de Castelló acorda:
  
Aprovar definitivament la modificació puntual núm. 14 del Pla general de Morella relativa al canvi d'usos dotacionals i parcel·les edificables a la pedania de Xiva de Morella.
  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.
  
Castelló de la Plana, 30 de gener de 2004.- El secretari de la Comissió Territorial d'Urbanisme: Fernando Renau Faubell.